**ՀԻՄՆԱՎՈՐՈՒՄ**

**«ԲՅՈՒՐԵՂԱՎԱՆՀԱՄԱՅՆՔԻ ՍԵՓԱԿԱՆՈՒԹՅԱՆ 2021 ԹՎԱԿԱՆԻ ԳՈՒՅՔԱԳՐՄԱՆ ՓԱՍՏԱԹՂԹԵՐԸ ՀԱՍՏԱՏԵԼՈՒ ՄԱՍԻՆ» ՀԱՄԱՅՆՔԻ ԱՎԱԳԱՆՈՒ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ԱՆՀՐԱԺԵՇՏՈՒԹՅԱՆ**

Համաձայն Հայաստանի Հանրապետության Սահմանադրության 184-րդ հոդվածի 1-ին մասի, համայնքն ունի հողի, ինչպես նաև այլ գույքի նկատմամբ սեփականության իրավունք։ Նշված սահմանադրական կարգավորումը իրացված է Հայաստանի Հանրապետության ներպետական օրենսդրության շրջանակներում, մասնավորապես՝   
ՀՀ քաղաքացիական օրենսգրքում և «Տեղական ինքնակառավարման մասին» ՀՀ օրենքում:

ՀՀ քաղաքացիական օրենսգրքի 166-րդ հոդվածը սահմանում է սեփականության իրավունքի սուբյեկտների ցանկը, համաձայն որի, գույքը կարող է գտնվել քաղաքացիների, իրավաբանական անձանց, ինչպես նաև Հայաստանի Հանրապետության կամ համայնքների սեփականության ներքո:

Համաձայն «Տեղական ինքնակառավարման մասին» ՀՀ օրենքի 4-րդ հոդվածի 4-րդ մասի՝ համայնքն ունի հողի, գույքի, ինչպես նաև գույքային այլ իրավունքների նկատմամբ սեփականության իրավունք։

Հայաստանի Հանրապետության Սահմանադրության 184-րդ հոդվածի 3-րդ մասի կարգավորումների համատեքստում, համայնքի ավագանին օրենքով սահմանված կարգով տնօրինում է համայնքի սեփականությունը: Նշված սահմանադրական կարգավորման էությունը կայանում է նրանում, որ համայնքի ավագանին է սահմանում համայնքի սեփականություն հանդիսացող գույքի տիրապետման, օգտագործման և տնօրինման, մեկ բառով բնութագրելի՝ կառավարման հետ կապված պարտադիր վարքագծի կանոնները, որոնց հիման վրա համայնքի գործադիր մարմինը՝ համայնքի ղեկավարը (համայնքապետարանի աշխատակազմի միջոցով) կազմակերպում է համայնքի սեփականություն հանդիսացող գույքի տնօրինման վարչարարական և քաղաքացիաիրավական գործընթացները:

Հարկ է նկատել, որ «Տեղական ինքնակառավարման մասին» ՀՀ օրենքի 12-րդ հոդվածը սահմանում է համայնքի պարտադիր խնդիրների ցանկը, որոնց լուծմամբ ապահովում է համայնքի կայուն կենսագործումը: Օրենքով սահմանված համայնքի պարտադիր խնդիրների ցանկում երրորդը՝ համայնքի գույքի կառավարումն է: Գույքի կառավարմանը միտված բազմաթիվ իրավակարգավորումներ են նախատեսված «Տեղական ինքնակառավարման մասին» ՀՀ օրենքով, սակայն արժանահավատ է դիտարկել այդ կարգավորումներից մի քանիսը, որոնք ընկած են սույն հիմնավորման համար սկզբնաղբյուր հանդիսացող ավագանու որոշման նախագծի ինստիտուցիոնալ հիմքերում:

Այսպես՝ «Տեղական ինքնակառավարման մասին» ՀՀ օրենքի 18-րդ հոդվածի 1-ին մասի 32-րդ կետի համաձայն, համայնքի ավագանին հաստատում է համայնքի սեփականության ամենամյա գույքագրման փաստաթղթերը, նույն օրենքի 77-րդ հոդվածի 3-րդ և 4-րդ մասերի կարգավորումների համատեքստում՝

* համայնքի սեփականություն հանդիսացող գույքը համայնքի ղեկավարը ենթարկում է ամենամյա պարտադիր գույքագրման, որը ներկայացվում է ավագանու հաստատմանը.
* գույքագրման փաստաթղթերին կցվում է համայնքի ընթացիկ քարտեզի սահմանված կարգով հաստատված պատճենը, որում արտացոլվում են սահմանված կարգով տրամադրված հողամասերը (նպատակային կամ գործառնական փոփոխության մասին նշումով), նախագծման և շինարարության թույլտվությունները, ինչպես նաև գլխավոր հատակագծի և գոտիավորման նախագծի փոփոխությունները:
* Ամենամյա պարտադիր գույքագրման փաստաթղթերը ներկայացվում են ավագանու հաստատմանը:

Օրենսդրական վերը մեջբերված կարգավորումների շրջանակներում, համայնքի ղեկավարին վերապահված է պարտավորություն ամենամյա պարտադիր գույքագրում իրականացնելու տեսանկյունից, իսկ համայնքի ավագանու մասով՝ ամենամյա պարտադիր գույքագրման փաստաթղթերը հաստատելու մասով:

Իրավակիրառական պրակտիկայում, սկսած Հայաստանի Հանրապետությունում տեղական ինքնակառավարման համակարգի ներդրման պահից, դեռևս որևէ համայնքում ինստիտուցիոնալ մակարդակում ամենամյա գույքագրում չի կատարվել և ենթաօրենսդրական ակտի տեսքով չեն սահմանվել ամենամյա գույքագրման պարտադիր փաստաթղթերի ցանկը:

Նման պրակտիկայի առկայությունը հնարավորություն չի ընձեռում համայնքի տեղական ինքնակառավարման մարմիններին և համայնքապետարանի աշխատակազմին, կատարելու ճշգրիտ պլանավորումներ, մշակելու իրականացման տեսանկյունից իրատեսական և ողջամիտ ռազմավարական և զարգացման բնույթի ծրագրեր, ինչու չէ, նաև իրականացնել արդյունավետ բյուջետային պլանավորումներ:

***«Բյուրեղավան*** համայնքի սեփականության 2021 թվականի գույքագրման փաստաթղթերը հաստատելու մասին» ***Բյուրեղավան*** համայնքի ավագանու որոշման նախագծով սահմանվում են թվով 24 հավելվածներ, որոնք սահմանում են համայնքի սեփականություն հանդիսացող ինչպես գույքի, այնպես էլ իրերի, դրամի և պարտավորությունների գույքագրման օրինակելի ձևերը:

«***Բյուրեղավան*** համայնքի սեփականության 2021 թվականի գույքագրման փաստաթղթերը հաստատելու մասին» ***Բյուրեղավան*** համայնքի ավագանու որոշման նախագծի հավելվածներով սահմանվում են գույքագրման փաստաթղթերի *հետևյալ օրինակելի ձևերը.*

* + - Համայնքի պաշարների (ներառյալ փոքրարժեք կամ արագամաշ առարկաների) ցանկը.
    - Համայնքի հիմնական միջոցների ցանկը.
    - Համայնքի ներդրումային գույքի ցանկը.
    - Համայնքի ոչ նյութական ակտիվների ցանկը.
    - Համայնքի կենսաբանական ակտիվների ցանկը.
    - Համայնքի բնական ծագում ունեցող ակտիվների ցանկը.
    - Համայնքի չկուլտիվացվող կենսաբանական ռեսուրսների ցանկը.
    - Համայնքի բարձրարժեք ակտիվների ցանկը.
    - Համայնքի կոնցեսիոն ակտիվների ցանկը.
    - Համայնքի բաժնային գործիքների ցանկը.
    - Համայնքի ձեռքբերված պարտատոմսերի ցանկը.
    - Համայնքին տրամադրված փոխառությունների և ներդրված ավանդների ցանկը.
    - Համայնքի վաճառքների գծով դեբիտորական պարտքերի և ստացման ենթակա այլ գումարների ցանկը.
    - Համայնքի թողարկված պարտատոմսերի ցանկը.
    - Համայնքի ստացված վարկերի և փոխառությունների ցանկը.
    - Համայնքին մատակարարումների գծով կրեդիտորական պարտքերի և վճարման ենթակա այլ գումարների ցանկը.
    - ՀՀ պետական բյուջեի հետ համայնքի հաշվարկների ցանկը.
    - Համայնքի կանխիկ դրամական միջոցների ցանկը.
    - Համայնքի անկանխիկ դրամական միջոցների ցանկը.
    - Համայնքի խիստ հաշվառման փաստաթղթերի ցանկը.
    - Համայնքի պաշարների գույքագրման համեմատական տեղեկագիրը.
    - Համայնքի հիմնական միջոցների գույքագրման արդյունքների համեմատական տեղեկագիրը.
    - Համայնքի գույքագրման արդյունքների տեղեկագիրը.
    - Համայնքի սեփականություն հանդիսացող անշարժ և շարժական գույքի ընդհանուր նկարագրությունը և այլն:

«***Բյուրեղավան*** համայնքի սեփականության 2021 թվականի գույքագրման փաստաթղթերը հաստատելու մասին» ***Բյուրեղավան*** համայնքի ավագանու որոշման նախագծի ընդունման արդյունքում, կապահովվի «Տեղական ինքնակառավարման մասին» ՀՀ օրենքի 18-րդ հոդվածի 1-ին մասի 32-րդ կետով, ինչպես նաև նույն օրենքի 77-րդ հոդվածի 3-րդ և 4-րդ մասերով սահմանված պահանջների իրականացումը ենթաօրենսդրական մակարդակում:

Միաժամանակ, իրավակիրառական պրակտիկայի տեսանկյունից, «***Բյուրեղավան*** համայնքի սեփականության 2021 թվականի գույքագրման փաստաթղթերը հաստատելու մասին» ***Բյուրեղավան*** համայնքի ավագանու որոշման նախագծի ընդունման արդյունքում հնարավոր կլինի ճշգրտելու և հստակեցնելու համայնքի սեփականություն հանդիսացող գույքի ընթացիկ հաշվառման տվյալները, ինչն իր հերթին լուրջ խթան կարող է հանդիսանալ համայնքի բյուջետային և զարգացման ռազմավարական պլանավորումներ առավել ճշգրիտ և իրատեսական իրականացնելու համատեքստում: